Hvad siger du til en fridag med fuld løn i dag?

Det lyder ikke så galt endda, og medarbejderne i Irmas butik på Roskildevej i København var da heller ikke sene til at takke ja hver og én.

Men trods den kollektive fridag betyder det ikke, at butikken holder lukket. I stedet har Irmas ledelse - anført af kædedirektør Jesper Uggerhøj og syv andre topchefer - valgt at trække i arbejdstøjet i dag og tage tørnen fra klokken 8 og frem til klokken 21.

Anledningen til medarbejdernes fridag skyldes, at butikken vandt en konkurrence i anledning af Irmas fødselsdag i august. Samtidig skal det hjælpe ledelsen til at få indtryk af, hvordan driften af butikken fungerer

Irmas indkøbschef, Martin Hansen, er fra morgenstunden gået i gang med at sætte varer på hylderne - 15 år efter at han sidst arbejdede i en butik.

- Det er enormt lærerigt for os, der ikke er i butikkerne til dagligt. Det er ved at være 15 år siden, jeg selv arbejdede i butik, men det går jo fint alligevel, siger han til TV 2.